Gandia presenta la programació d'actes amb motiu del 9 d'Octubre, la Festa dels valencians i de les valencianes
05 octubre 2021

## Gandia presenta la programació d'actes amb motiu del 9 d'Octubre, la Festa dels valencians i de les valencianes05 octubre 2021Última actualització: 06 octubre 2021

![](../gestion/img/acabf9e20e4b3529b285c87875f17f67208195d641cedaefd2322e62204de82b.png)  
  

L’Ajuntament de Gandia, la col·laboració dels principals contenidors culturals i diversos organismes i entitats locals, ha presentat aquest matí la programació d’activitats que es desenvoluparan a diferents espais de la nostra ciutat amb motiu del 9 d’Octubre, Dia de la Comunitat Valenciana que, com cada any, commemora l'entrada a la ciutat de València del rei d'Aragó Jaume I El Conqueridor en 1238.

La prèvia d’aquesta efemèride vindrà introduïda el dia 8 al Teatre Serrano per la preestrena (anomenada _L’Alqueria Blanca en ruta)_ del primer capítol que s’emetrà en la televisió d’À Punt, abans de l’estrena de la sèrie el diumenge 17 d’octubre, i on es rebrà els actors Iris Lezcano (Anitín), José Sospedra (Fabià) i Berna Llobell (Tio Pep), qui s’encarregaran de presentar prèviament el primer episodi.

La planificació del 9 d’Octubre consta de les següents activitats:

*   10 hores: Raspall femení a la **Plaça de l’Escola Pia**. Gandia consolida la seua aposta per la incorporació de la dona en el món de l’esport tradicional valencià amb la segona edició del Trofeu Ciutat de Gandia d’aquesta modalitat.

*   10:30 h.: Acte Cívic en homenatge a Jaume I al **Pati d’armes del Palau Ducal** amb la participació de la banda del Centre Musical de Beniopa, el Consell de la Infància, l’Escola del Teatre Serrano i el Grup de danses La Delicà de Gandia.

*   19 h.: Concert _De part dels Bons_ al **Jardí de la Casa de la Marquesa**. En el 25 aniversari de la seua mort, el músic tortosí Artuto Gaya recrea les cançons d’Ovidi Montllor, senzilles i poderoses, en una actuació propera i plena de calidesa.

*   21 h.: Castell de palos a la **Plaça del Prado**. Esdeveniment estàtic combinat amb música que recupera els efectes pirotècnics tal com es feia antigament, des d’estructures fixes i formant diferents figures: rodes, espirals, etc.

**‘L’Alqueria Blanca en ruta’**

La sèrie de la radiotelevisió pública valenciana À Punt _L’Alqueria Blanca_ continua amb la tercera setmana de la gira promocional de la nova temporada (del 4 al 8 d’octubre) a diferents localitats de la Comunitat Valenciana, entre elles la ciutat de Gandia.

La projecció començarà a les 19:00 hores al Teatre Serrano (portes obertes a les 18:30) amb un acte adaptat a la normativa sanitària vigent i amb accés és gratuït fins a completar l’aforament.

L’entrada ja es pot adquirir a través del web [instanticket.es/culturagandia](https://entradas.instanticket.es/culturagandia/public/janto/), o a les taquilles de la Casa de Cultura Marqués de González de Quirós en els horaris habituals.

A més, totes les persones que acudisquen a veure els seus actors preferits rebran un detall de record del pas de _L’Alqueria Blanca_ per la seua localitat.